તેઓ સંતવૃતિના સૌજન્યમૂર્તિ હતા. તેમનો જીવન વ્યવહાર શાલિન, સંસ્કારી અને સ્ફરિક શો નિર્મળ હતો. તેઓશ્રી વ્યવહારમાં સાધનશુદ્ધિને અગ્રિમ સ્થાન આપતા. ભૌતિક વૈભવ અને અમીરાતમાં અલિપ્ત વિદેહીની જેમ રહી આતમાની વિશાળ અમીરાતમાં રાચતા હતા. નાજુક અને કથળતા સ્વાસ્થ્યને કારણે સમાજને તેમની શક્તિઓનો પુરેપુરો લાભ મળી શક્યો નહીં. સમાજમાં કન્યા છાત્રાલય સ્થાપવાનું તેમનું સ્વપ્ન અધુરું રહ્યું. તેમની અનેકવિધ સમાજસેવાઓ અને તેમાં કન્યા અને બાળકેળવણીના ક્ષેત્રે તેમનું આવું અનોખું અને ભવ્યોદાત્ત યોગદાન સમાજ ઇતિહાસના પાને સદા ઉજ્જવળ રહેશે.